གནས་འདིར་བྱོན། །རྣལ་འབྱོར་གདུང་བས་གསོལ་བ་འདེབས། །བརྗོད་བྲལ་འགྱུར་མེད་ཀློང་ཡངས་ནས། །ཡེ་ཤེས་རང་སྣང་རོལ་པའི་ཡུམ། །དུར་ཁྲོད་ལྷ་མོ་སྐུ་བཞེངས་ཤིག །དུས་ལ་བབ་ཀྱི་ད་ཚུར་བྱོན། །ཨོཾ་ཤ་མ་ཤ་ན་པཱ་ཏི་ས་པ་རི་ཝཱ་ར་བཛྲ་ས་མཱ་ཛཿ ཞེས་པས་སྤྱན་དྲངས། ཛཿཧཱུཾ་བཾ་ཧོཿ པདྨ་ཀ་མ་ལ་ཡི་སྟྭཾ། ཞེས་པས་བཞུགས་སུ་གསོལ། ཨོཾ་ན་མོ་ནཱ་མ་མི། ཞེས་པའི་ཕྱག་བྱ། ཧཱུྃ། དམར་ཆེན་མཆོད་ཡོན་དབང་པོའི་མེ་ཏོག་བཞད། །སྣ་ཚོགས་གསུར་དུད་ཞུན་ཆེན་སྦས་བའི་མེ། །མཁྲིས་ཆེན་བྱུག་པ་ཤ་རུས་བཟའ་བའི་ཚོགས། །མི་བཟད་སྒྲ་དབྱངས་མྱོས་བྱེད་དཔའ་བོའི་བཅུད། །ལྦུ་ཕྲེང་དོ་ཤལ་གཡོ་བའི་རཀྟའི་སྐྱེམས། །འདོད་ཡོན་ཚོགས་དང་གཏོར་མའི་ལོངས་སྤྱོད་སོགས། །རབ་འབྱམས་ནམ་མཁའ་གང་བའི་མཆོད་པའི་སྤྲིན། །དུར་ཁྲོད་མ་མོ་འཁོར་དང་བཅས་ལ་འབུལ།། ཨོཾ་ཤ་མ་ཤ་ན་པཱི་ས་པ་རི་ཝཱ་ར་བྷྱཿཨརྒྷཾ་ནས། ཤཔྟའིབར་དང་། མ་ཧཱ་པཉྩ་ཨ་མྲྀ་ཏ་ཁ་ཁ་ཁཱ་ཧི་ཁཱ་ཧི། མ་ཧཱ་རཀྟ་ཁ་ཁ་ཁཱ་ཧི་ཁཱ་ཧི། ཞེས་སྨན་རཀ་སྟོབ། རྩ་སྔགས་ཀྱི་མཐར། ཨི་དམ་བ་ལིཾཏ་ཁ་ཁ་ཁཱ་ཧི་ཁཱ་ཧི། ཞེས་ལན་བདུན་གྱིས་གཏོར་མ་ཕུལ་ནས། འདོད་དོན་གསོལ། བསྟོད་པ་ནི། ཧཱུྃ། དུར་ཁྲོད་ལྷ་མོ་ཆེན་མོ་ཁྱོད། །སྐུ་ནི་མི་བརྫུ་དགུ་རུ་རྫུ། །ཆིབས་སུ་དྲེད་མོ་ཁམ་ནག་ཆིབས། །མདོག་ནག་ཞལ་གདངས་སྤྱན་བསྒྲད་པ། །རལ་པ་བསིག་པས་ས་གཞི་ཁེབས། །ཕྱག་གཡས་ཞེང་ཆེན་རྒྱལ་མཚན་འཕྱར། །གཡོན་པ་ནལ་བུའི་དོན་སྙིང་ཟ། །གནད་ནས་དྲག་ཏུ་བསྐུལ་བའི་ཕྱིར། གཅན་གཟན་བཞི་པོ་ཕོ་ཉར་འགྱེད། །ནོར་ལ་ངན་ཞིང་དཀོར་ལ་དད། །ལས་ལ་མྱུར་བའི་མ་མོ་ཁྱོད། །དུར་ཁྲོད་རྒྱུ་བའི་མི་སྲུན་གཟུགས། །སྲིད་པའི་མ་མོ་ཆོ་འཕྲུལ་ཅན། །གླིང་བཞི་སྐོར་ཞིང་མི་ལྤགས་གྱོན། །དམ་ཉམས་དགྲ་ཡི་སྲོག་གཅོད་མ། །དཀོར་ནོར་ཁབ་དང་སྐུད་པ་ཙམ། །མ་བཞག་དྲག་པོའི་ཡུད་ཀྱིས་ལོངས། །རྣལ་འབྱོར་བདག་ཅག་དཔོན་སློབ་རྣམས། །གར་བཞུགས་གནས་དང་དགོན་པའི་རིགས། །བཅོལ་ལོ་གཏད་དོ་ཁྱོད་ཀྱིས་སྲུངས། །སྔ་དགྲ་བྱས་པའི་རྩ་བ་ཆོད། །ཕྱི་དགྲ་བསམ་པ་དྲུང་ནས་ཕྱུངས། །ད་ལྟའི་དགྲ་བོ་རྡུལ་དུ་རློག །རྡོ་རྗེ་མཐུ་ཡི་ཞགས་ནག་དེ། །བསྟན་པ་བཤིག་པའི་སྐེ་ལ་ཐོབ། །དགྲ་བྱེད་ཕ་ཁུ་ཡིན་ཀྱང་སྒྲོལ། །དམ་ཉམས་སློབ་མ་ཡིན་ཀྱང་སོད། །དུར་ཁྲོད་ཞིང་སྐྱོང་ཌཱཀྐའི་གཙོ། །སྣང་སྲིད་དབང་དུ་སྡུད་མཛོད་ལ། །བདག་ཅག་ཆོས་མཛད་སྒྲུབ་པ་པོའི། །ཆོས་ཀྱི་མཐུན་རྐྱེན་རྟག་ཏུ་སྦྱོར། །མི་མཐུན་བདུད་ཀྱི་ཟང་ཟིང་རྣམས། །སྐད་ཅིག་མ་གཏང་ཐུགས་རྗེ་ཅན། །དཀོར་བདག་ཆེན་མོ་ཁྱོད་ཉིད་ཀྱིས། །བཅོལ་བའི་ཕྲིན་ལས་སྒྲུབ་པའི་དུས། །འགྲོ་བའི་ཡུལ་དང་སྒོ་དྲུང་དུ། །ཀུན་གྱི་ཐོས་པའི་འོ་དོད་བོས། །ལྟས་ངན་ཟད་མི་ཤེས་པ་སྟོན། །དགྲ་བོའི་ཡུལ་ཁམས་སྟོངས་སུ་ཆུག །རྒྱལ་བའི་བསྟན་པ་སྲུང་བ་ཡི། །རྣལ་འབྱོར་ཆེ་བ་ཐོན་པར་མཛོད། ། ཅེས་གཏེར་གཞུང་ལས་བྱུང་བའི་བསྟོད་བསྐུལ་དང་། བསྟོད་པ་གཞན་ཤེས་ན་དེ་ལྟར་བྱས་པས་ཀྱང་རུང་ངོ་། །ཡང་རང་ལུགས་གསར་མའི་འགྲོས་དང་སྦྱར་བར་མོས་ན། མངོན་རྟོགས་ཀྱི་མཐར་སྤྱན་དྲངས་ཞེས་པའི་མཚམས་སུ་ཀུན་མཁྱེན་པུཎྜ་རཱི་ཀའི་ཟིལ་དངར། ཧཱུྃ། ཀུན་བཟང་དགའ་བ་སྐྱེད་པའི་ཡུམ།། སོགས་ནས། གནོད་པའི་བསམ་སྦྱོར་བྱེད་ཀུན་སྒྲོལ།། ཞེས་པའི་བར་བཏང་། གང་ལྟར་ཡང་བཟླས་པ་ནི། མ་མོ་འཁོར་བཅས་ཀྱི་ཐུགས་ཀར་ཉི་མ་ལ་གནས་པའི་སྲོག་ཡིག་གི་མཐར་སྔགས་ཀྱིས་བསྐོར་བ་བདག་གི་ཐུགས་ཀའི་འོད་ཀྱིས་བསྐུལ་བས་ཅི་འདོད་པའི་ཕྲིན་ལས་ཐོགས་མེད་དུ་སྒྲུབ་པར་བསམས་ལ། ཨོཾ་མ་མ་ར་ལི་པྲ་མ་ཡ་ཀ་ལི་ཡེ་ཛཿཛཿ ཞེས་འབོད་སྔགས་ཅི་ནུས་བཟླ་ཞིང་། དེ་ལས་གཞན་དུ་རྦད་བསད་ལ་སོགས་པ་ནི་སྐབས་འདིར་བཟླ་བ་གཉན་ཆ་ཆེ་ཞིང་རྒྱུ་མཚན་མེད་པས་དེ་ཙམ་མོ། །གང་ལྟར་བཟླས་པའི་མཐའ་མར་ཟན་གྱི་གཏོར་མ་དང་འོ་ཕུད་ཀྱི་མཆོད་ཅིང་འདོད་དོན་གསོལ། །བསྐང་གཤགས་སོགས་བྱེད་ན་སྐབས་འདི་ཉིད་དུའོ།  །མཐར་གཏོར་མ་སྟོབ་པ་དང་གཤེགས་བསྡུ་སོགས་སྤྱི་དང་འདྲའོ།  །གསུམ་པ་རྗེས་གནང་གི་ཆོ་ག་ནི།  །བདག་མདུན་གྱི་སྒྲུབ་མཆོད་སྔར་ལྟར་བྱས་ནས།  སློབ་མའི་བྱ་བ་ཁྲུས་དང་བགེགས་བསྐྲད་རྣམས་སྔོན་དུ་འགྲོ་བས།  མཚམས་སྦྱོར་གྱི་ཁྱད་པར། འདིར་བཅོམ་ལྡན་འདས་མ་རྡོ་རྗེ་ཕག་མོའི་ཕྲིན་ལས་ཀྱི་ཕོ་ཉ་མོ་དུར་ཁྲོད་བདག་མོ་ཞིང་སྐྱོང་ངན་ནེ་མ་ཞེས་བྱ་བར་དྲག་རྩལ་མྱུར་མགྱོགས་ཀྱི་མཐུ་སྟོབས་དང་ལྡན་པའི་བསྟན་སྲུང་དབང་མོ་འདི་ཉིད་ངེས་དོན་དུ་རྒྱལ་ཡུམ་ལྷན་ཅིག་སྐྱེས་མ་དང་རྣམ་དབྱེར་མེད་ཅིང་རྣལ་འབྱོར་གསང་མཐའི་རྒྱུད་ལས་གསུངས་པའི་ཡུལ་ཉེར་བཞིའི་ནང་ཚན་དེ་ཝི་ཀོ་ཊའི་ཞིང་སྐྱོང་ཡུལ་ལངྐའི་དབང་ཕྱུག་མའང་འདི་ལས་གཞན་དུ་མེད་ཅིང་གནས་སྐབས་སུ་བསྟན་པ་སྐྱོང་ཞིང་དགྲ་བགེགས་འདུལ་བ་དང་རྣལ་འབྱོར་པ་རྣམས་ཀྱི་དཀོར་ནོར་བསྲུང་བའི་ཕྱིར་དུ་ཤ་ཟའི་མ་མོ་ཆེན་མོའི་སྐུར་བཞེངས་པ་སྟེ། །དེ་ཡང་སྔོན་མེ་རི་འབར་བའི་དུར་ཁྲོད་དུ་གསང་བའི་བདག་པོ་ཕྱག་ན་རྡོ་རྗེས་བསྟན་པ་བསྲུང་བར་དབང་བསྐུར་ནས། འདིའི་རྒྱུད་གསུངས་ཤིང་དུར་ཁྲོད་བསིལ་བའི་ཚལ་དུ་རྡོ་རྗེ་རྣལ་འབྱོར་མས་སྐྱེ་རྒྱུད་སྒྲུབ་ཐབས་དང་བཅས་པ་གསུངས་ནས་ཕྲིན་ལས་ཀྱི་གཉེར་གཏད། སློབ་དཔོན་ཆེན་པོ་པདྨ་འབྱུང་གནས་ཀྱིས་དམ་ཚིག་གསོས་བཏབ་ནས་བཀའ་བསྒོས་པ་ལྟར་རང་གིས་ཁས་བླང་ཞིང་དམ་བཅས། ཀུན་མཁྱེན་ཆེན་པོ་ངག་དབང་རྣམ་རྒྱལ་ནོར་བུའི་སྤྱན་སྔར་ངན་ནེ་མ་སྤུན་བཞིས་མངོན་སུམ་དུ་ཞལ་བསྟན་ནས། གནས་ཚུལ་ཡེ་ཤེས་ལས་མ་འདས་ཀྱང་། སྣང་ཚུལ་དུ་དགེ་བསྙེན་གྱི་སྡོམ་པ་ནོད་ཅིང་བསྟན་པ་འདི་ཉིན་ཀྱི་དཀོར་གྱི་བདག་མོར་ཞལ་གྱིས་འཆེས་པ་ལ་བརྟེན་ནས། བསྟན་པ་བསྟན་འཛིན་དཀོར་ནོར་དང་བཅས་པ་སྐྱོང་བ་ལ་གཡེལ་བ་མེད་པའི་མཐུ་སྟོབས་ཅན། ནང་དུ་སྙིང་ཉེ་ལ་བཀྲ་ཤིས། ཕྱི་རུ་རྣོ་མྱུར་ཚན་ཆེ་བ། ཁྱད་པར་རང་རེའི་བརྒྱུད་པ་འདི་ལ་འགོ་ཞིང་ཕྲིན་ལས་མཛད་པ་ལ་ནམ་ཡང་མི་གཡེལ་བའི་སྲུང་མ་འདི་ཉིད་ཀྱི་རྒྱུད་སྒྲུབ་ཐབས་དང་བཅས་པ་རྣམས་སྙིགས་མའི་དོན་དུ་གཏེར་ཁ་དུ་མ་སྦ་བར་མཛད་པ། གཏེར་སྟོན་སོ་སོས་སྤྱན་དྲངས་པའི་མན་ངག་གི་ཟབ་གནད་ཐམས་ཅད་ཀྱང་འདུས་ཤིང་ཁྱད་པར་མངའ་བདག་ཉང་རལ་པ་ཅན་གྱིས་བསམ་ཡས་མཆོད་རྟེན་ནག་པོ་ནས་སྤྱན་དྲངས་པའི་སྒྲུབ་སྐོར་དང་འགྲེལ་བའི་སྲོག་དབང་ཟབ་མོ་རིག་འཛིན་བརྒྱུད་པའི་ཕྱག་བཞེས་བཞིན་སྒྲུབ་པ་ལ་སློབ་དཔོན་གྱི་བྱ་བ་རྣམས་སྔོན་དུ་སོང་། སློབ་མའི་བྱ་བ་མཎྜལ་ཕུལ་ནས། གསོལ་བ་གདབ་པ་འདིའི་རྗེས་ཟློས། བཅོམ་ལྡན་རྡོ་རྗེ་ཁྲོས་མ་གཙོ། །བསྐྱེད་བྱ་སྐྱེད་བྱེད་བྲལ་བའི་ཡུམ། སྣང་སྟོང་དབྱེར་མེད་ལྷག་པའི་ལྷ། །བརྩེ་བར་དགོངས་ཤིག་དེང་ནས་བཟུང་། །ཁྱོད་ལ་བདག་ནི་སྐྱབས་སུ་མཆི། །བྱིན་གྱིས་བརླབས་པར་མཛད་དུ་གསོལ།། ཞེས་གསོལ་བ་བཏབ། སློབ་དཔོན་རྗེ་བཙུན་རྡོ་རྗེ་རྣལ་འབྱོར་མའི་སྐུར་གསལ་བ་དང་། །མདུན་གྱི་གཏོར་རྟེན་འདི་ཉིད་སྟོང་པའི་ངང་ལ་འཇིགས་སུ་རུང་བའི་དུར་ཁྲོད་སོགས་ནས། བསམ་གྱིས་མི་ཁྱབ་པས་བསྐོར་བའི་སྤྱན་སྔར་ཡན་ལག་བདུན་པ་འདིའི་རྗེས་ཟློས་མཛོད། བླ་མ་རྡོ་རྗེ་རྣལ་འབྱོར་མ། །དཀོན་མཆོག་གསུམ་ལ་སྐྱབས་སུ་མཆི། །བྱང་ཆུབ་སེམས་ནི་བླ་ན་མེད། །དམ་པ་བདག་གིས་བསྐྱེད་པར་བགྱི། །བླ་མ་རྡོ་རྗེ་མཁའ་འགྲོ་མ། །དཀོན་མཆོག་གསུམ་ལ་ཕྱག་འཚལ་ལོ། །དུག་ལྔ་ཟད་མཛད་མཁའ་འགྲོ་ལྔ། །ཞི་རྒྱས་དབང་དྲག་ཚར་གཅོད་པའི། །བདག་གི་ལས་ཀྱི་འབྲས་བུ་རྣམས། །ད་ལྟ་ཉིད་དུ་མཆིས་པར་མཛོད། །བདག་གི་དགེ་བ་གང་བྱས་པ། །སེམས་ཅན་ཀུན་གྱི་དོན་དུ་བསྔོ། །སུ་ཡིས་དམ་པའི་ཆོས་སྤྱོད་པ། །དེ་དག་ཀུན་ལ་རྗེས་ཡི་རངས། །མཆོག་ཏུ་གསང་བ་སྔགས་ཀྱི་ལམ། །བདག་གི་རྒྱུད་ལ་བསྟེན་པར་བགྱི། ། ལན་གསུམ། སླར་ཡང་འདིའི་རྗེས་ཟློས་མཛོད། །བཅོམ་ལྡན་རིགས་ལྔ་རྒྱལ་བའི་ཡུམ། །སྐུ་ཡི་རྗེས་སུ་གནང་བ་དང་། །ལྷ་མོ་ཁྱོད་ཀྱི་སྐུ་ཡི་བྱིན། །བརྩེ་བའི་ཐུགས་ཀྱིས་སྩལ་དུ་གསོལ། །ཞེས་གསོལ་བ་བཏབ་པས་སློབ་དཔོན་གྱི་ཐུགས་ཀ་ནས་འོད་ཟེར་འཕྲོས། མདུན་བསྐྱེད་མ་མོའི་ཐུགས་ཀར་ཕོག་པས་རྒྱུད་བསྐུལ། དེའི་ཐུགས་ཀ་ནས་དུར་ཁྲོད་མ་མོའི་སྐུ་བསམ་གྱིས་མི་ཁྱབ་པ་བྱུང་། ཁྱོད་རང་རྣམས་ཀྱི་ལུས་ལ་སིབ་སིབ་ཐིམ་པར་གྱུར་སྙམ་པ་མཛོད་བྱས་ལ། ཨོཾ་བཛྲ་ཝ་ར་ཧི་ཀྲོ་དྷི་ཀཱ་ལི་ཧ་རི་ནི་ས་ཨ་ཝེ་ཤ་ཡ། ཞེས་པ་དང་། མོ་མོའི་སྔགས་དྲག་ཏུ་བཟླ་ཞིང་རོལ་མོའི་སྒྲ་བྱ། སྦྱར་སྤོས་ཀྱིས་བདུག སློབ་མའི་ལུས་གནས་འགྱུར། །མ་མོའི་སྐུ་དང་གཉིས་མེད་དུ་གྱུར་པར་བསྒོམ། མཎྜལ་སིནྡྷུ་ར་མཐེབ་སྲིན་གྱིས་བླངས་པས་དཔྲལ་བར་ཐིག་ལེ་བྱས་ལ། སྙིང་པའི་མཐར། ཀཱ་ཡ་བཛྲ་ཨ་བྷི་ཥི་ཉྩ་མཾ། ཞེས་བརྗོད་དེ་བརྟན་པར་བྱ། སྐུ་ཡི་རྗེས་གནང་ངོ་། བཅོམ་ལྡན་འདས་མ་རྒྱལ་བའི་ཡུམ། །གསུང་གི་རྗེས་སུ་གནང་དང་། ལྷ་མོ་ཁྱོད་ཀྱི་གསུང་གི་སྒྲ། །བརྩེ་བའི་ཐུགས་ཀྱིས་སྩལ་དུ་གསོལ། ཞེས་གསོལ་བ་བཏབ་པས་སློབ་དཔོན་གྱི་ཐུགས་ཀ་ནས་འོད་ཟེར་འཕྲོས། མདུན་བསྐྱེད་མ་མོའི་ཐུགས་ཀར་ཕོག་པས་རྒྱུད་བསྐུལ། དེའི་ཐུགས་ཀ་ནས་སྔགས་ཀྱི་ཕྲེང་བ་དམར་ནག་བུང་བ་ཚང་ཞིག་པ་ལྟར་གྲགས་སྟོང་སྐྱེ་མེད་ཀྱི་རང་སྒྲ་སྒྲོག་བཞིན་པར་བྱུང་བ་ཁྱེད་རང་རྣམས་ཀྱི་ངག་ལ་ཐིམ་པར་གྱུར། སྔགས་དང་སྤོས་རོལ་བྱ། ངག་གནས་འགྱུར་ལྷ་མོའི་གསུང་དང་གཉིས་མེད་དུ་གྱུར། ཐིག་ལེ་མགྲིན་པར་བཀོད་ལ། ཝཱ་ཀ་བཛྲ་ཨ་བྷི་ཥི་ཉྩ་མཾ། ཞེས་བརྗོད་ལ་བརྟན་པར་བྱ། གསུང་གི་རྗེས་གནང་ངོ་། །བཅོམ་ལྡན་འདས་མ་རྒྱལ་བའི་ཡུམ། །ཐུགས་ཀྱི་རྗེས་སུ་གནང་བ་དང་། །ཕོ་ཉའི་ལམ་གྱིས་བསྒྲོད་བྱེད་ཅིང་། །བདེ་སྟོང་ཡེ་ཤེས་བདག་ལ་སྩོལ། །ཞེས་གསོལ་བ་བཏབ་པས། སློབ་དཔོན་གྱི་ཐུགས་ཀ་ནས་འོད་ཟེར་འཕྲོས། མདུན་བསྐྱེད་མ་མོའི་ཐུགས་ཀར་ཕོག་པས་རྒྱུད་བསྐུལ། དེའི་ཐུགས་ཀ་ནས་གྲི་གུག་ཐོད་པ་ཁ་ཊྭཱཾ་ཅང་ཏེའུ་སོགས་ཕྱག་མཚན་བསམ་གྱིས་མི་ཁྱབ་པ་བྱུང་བ་ཁྱེད་རང་རྣམས་ཀྱི་ཡིད་ལ་ཐིམ། སྔགས་དང་སྤོས་རོལ་བྱ། ཡིད་གནས་འགྱུར་ལྷ་མོའི་ཐུགས་དང་གཉིས་མེད་དུ་གྱུར། ཐིག་ལེ་སྙིང་གར་བཀོད་ལ། ཙིཏྟ་ཨ་བྷི་ཥིཉྩ་མཾ། ཞེས་བརྗོད་དེ་བརྟན་པར་ཞུ། ཐུགས་ཀྱི་རྗེས་གནང་ངོ་། བཅོམ་ལྡན་འདས་མ་རྒྱལ་བའི་ཡུམ། །ཁྱོད་ཀྱི་སྐུ་གསུང་ཐུགས་དང་ནི། །ཕྲིན་ལས་རྣམ་བཞིའི་དངོས་གྲུབ་རྣམས། །མྱུར་དུ་སྩོལ་ཞིག་ཕྱག་རྒྱ་ཆེ། །ཞེས་གསོལ་བ་བཏབ། ནང་མཆོད་བདུད་རྩི་བྱིན་ལ། ལུས་དྲང་པོར་བསྲང་། རླུང་དྲང་པོར་བཞག་སེམས་རྟོག་མེད་ཀྱི་རང་རྩལ་ལྷའི་སྐུའི་སྣང་ཆ་ཤེལ་ལྟར་དྭངས་པ་ལ་ཅུང་ཟད་བཞག་ནས། སྙིང་གའི་འོད་ཟེར་གྱིས་སྣོད་བཅུད་ཐམས་ཅད་མེ་ལོང་ལ་ཧས་བཏབ་པ་བཞིན་འདུས་ནས་རང་ཉིད་ལ་ཐིམ། དེ་ཡང་སྙིང་གའི་ཧཱུྃ་ལ་ཐིམ། དེ་ཡང་ཇེ་ཆུང་ཇེ་ཕྲར་གྱུར་པ་ལས་མཐར་དམིགས་མེད་བསམ་བརྗོད་བྲལ་བའི་ངང་ལ་མཉམ་པར་བཞག་གོ །སླར་ཡང་ལྷ་སྐུར་ལངས་པའི་སྙིང་གར་བྷྱོ་ཡིག་བཀོད། སྔགས་ཕྲེང་སྤྲོ་བསྡུའི་དམིགས་པ་ཕོག་ནས་བཟླས་ལུང་བྱིན། འདིར་གནད་གཅིག་ཞལ་ལས་ཤེས། མཐར་གཏོར་མ་ལག་ཏུ་གཏད་ནས། ཞིང་སྐྱོང་དུར་ཁྲོད་མ་མོ་མཆེད་འཁོར་སྤྲུལ་པ་ཡང་སྤྲུལ་འཁོར་དང་བཅས་པ་རྣམས་ཀྱིས་ཡེ་ཤེས་ཀྱི་མཁའ་འགྲོ་ཁྲོས་མ་ནག་མོ། ཨོ་རྒྱན་གུ་རུ་ཡབ་ཡུམ། མངའ་བདག་ཁྲི་སྲོང་ལྡེའུ་བཙན། གཏེར་སྟོན་ཉང་རལ་ཡབ་སྲས་ལ་སོགས་པ་སྔ་འགྱུར་བརྒྱུད་པའི་བླ་མ་རྣམས་དང་། འགྲོ་མགོན་ཡེ་ཤེས་རྡོ་རྗེ། ཀུན་མཁྱེན་པདྨ་དཀར་པོ། འཁོར་ལོའི་མགོན་པོ་ཁྱབ་བདག་རྩ་བའི་བླ་མའི་བར་དུ་བྱོན་པའི་རྗེ་བཙུན་དམ་པ་དེ་རྣམས་ཀྱི་བཀའ་དང་དམ་ལས་མ་འདའ་བར་རྡོ་རྗེའི་སློབ་མ་འདི་ཡི་སྲུང་མ་མཛད་ནས་མཆོག་ཐུན་མོང་གི་དངོས་གྲུབ་མ་ལུས་པ་སྒྲུབ་པའི་སྟོང་གྲོགས་དང་། ཕྱི་ནང་གསང་གསུམ་གྱི་བར་ཆད་མི་མཐུན་པའི་ཕྱོགས་ཐམས་ཅད་སྲུང་ཞིང་ཟློག་པ་དང་། དགྲ་བགེགས་ལོག་འདྲེན་ཐམས་ཅད་ཚར་གཅོད་པ་དང་། མི་འགྱུར་བའི་ཚེ། མི་ཟད་པའི་ལོངས་སྤྱོད། རབ་ཏུ་རྒྱས་པའི་དབང་ཐང་། ཐུབ་པར་དཀའ་བའི་མཐུ་སྟོབས་སྩོལ་བ་དང་། མདོར་ན་བསམ་པའི་དོན་ཐམས་ཅད་ཡིད་བཞིན་དུ་འགྲུབ་པར་མཛད་དུ་གསོལ། ཞེས་བཀའ་བསྒོ་བྱས་པའི་མཐར། བཅོམ་ལྡན་འདི་ལ་འགོ་བ་དང་། །འདི་ལ་བསྲུང་ཞིང་བསྐྱབ་ཏུ་གསོལ། །ལུས་དང་གྲིབ་མ་བཞིན་དུ་འགྲོགས། །གཞུ་གང་ཙམ་ལས་རྒྱང་མ་རིང་། །ཞྭ་གང་ཙམ་ལས་དཔངས་མ་མཐོ། །རྗེ་བོར་བརྟེན་ན་དབང་མ་ཆེ། །གྲོགས་པོར་བརྟེན་ན་གཞུང་མ་ངན། །བྲན་ལྟར་བརྟེན་ན་སྒབ་མ་ལྗི། །དམ་པ་རྣམས་ཀྱི་བཀའ་མ་བཅག །བཅོལ་བའི་ལས་རྣམས་གྲུབ་པར་མཛོད། ། ཅེས་བཀའ་བསྒོས། མཐར་གཏོར་མ་ལ་ནང་མཆོད་རྡོ་རྗེས་བྲན་ལ། ཨོཾ་བཛྲ་ས་མཱ་ཡ་ཨ་མྲྀ་ཏ་ཧཱུྃ་ཧཱུྃ་ཧ་རི་ནི་ས་སིདྡྷི་ཛཿ ཨ